CELEX: 32022D0624
Language: bg
Date: 2022-04-12 00:00:00
Title: Решение за изпълнение (ЕС) 2022/624 на Комисията от 12 април 2022 година за прекратяване на частичния междинен преглед на антидъмпинговите мерки, приложими по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Русия

13.4.2022   
               
               
                  BG
               
               
                  Официален вестник на Европейския съюз
               
               
                  L 115/185
               
            
         РЕШЕНИЕ ЗА ИЗПЪЛНЕНИЕ (ЕС) 2022/624 НА КОМИСИЯТА
         от 12 април 2022 година
         за прекратяване на частичния междинен преглед на антидъмпинговите мерки, приложими по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Русия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 9, параграф 1 от него,
         като има предвид, че:
         1.   ПРОЦЕДУРА
         
         1.1.   Действащи мерки
         
         
                     (1)
                  
                  
                     С Регламент за изпълнение (ЕС) 2017/1795 (2) („първоначалния регламент“) Европейската комисия („Комисията“) наложи окончателно антидъмпингово мито върху вноса на някои плосковалцовани продукти от желязо, от нелегирани стомани или от други легирани стомани, дори на рулони (включително нарязани на определени дължини продукти и тесни ленти), само горещовалцовани, неплакирани, нито покрити (ГВПП), с произход, inter alia, от Русия („продукта, предмет на прегледа“).
                  
               1.2.   Искане за преглед
         
         
                     (2)
                  
                  
                     Комисията получи искане за частичен междинен преглед в съответствие с член 11, параграф 3 от Регламент (ЕС) 2016/1036 („основния регламент“). Искането за преглед бе подадено от EUROFER („заявителя“) от името на производители от Съюза и бе ограничено по обхват до разглеждането на дъмпинга, доколкото един руски производител износител, PAO Severstal („Severstal“), е засегнат от него.
                  
               
                     (3)
                  
                  
                     Митото, наложено с първоначалния регламент, е фиксирано мито, вариращо между 17,6 EUR/тон и 96,5 EUR/тон, върху вноса от посочените поименно производители износители в Русия, с остатъчно мито със ставка от 96,5 EUR/тон върху вноса от всички други дружества в Русия. Окончателното антидъмпингово мито, наложено върху вноса от Severstal, е в размер на 17,6 EUR/тон.
                  
               1.3.   Започване на частичен междинен преглед
         
         
                     (4)
                  
                  
                     Комисията реши да започне частичен междинен преглед в съответствие с член 11, параграф 3 от основния регламент, чийто обхват е ограничен до разглеждане на дъмпинга, доколкото Severstal е засегнат от него. Комисията публикува на 18 януари 2021 г. известие в Официален вестник на Европейския съюз (3) („известието за започване“).
                  
               
                     (5)
                  
                  
                     Разследваният период в рамките на прегледа бе от 1 януари до 31 декември 2020 г.
                  
               1.4.   Заинтересовани страни
         
         
                     (6)
                  
                  
                     В известието за започване Комисията прикани Severstal и свързаните с него дружества да представят отговори на въпросника в рамките на определен срок. Тя изрично уведоми заявителя и органите на държавата на износа за започването на разследването и ги прикани да вземат участие. Комисията също така прикани други страни да заявят своя интерес и да изложат становищата си, при условие че съществува обективна връзка между дейността им и продукта, предмет на прегледа.
                  
               2.   ОТТЕГЛЯНЕ НА ИСКАНЕТО И ПРЕКРАТЯВАНЕ НА ПРОЦЕДУРАТА
         
         
                     (7)
                  
                  
                     На 18 март 2022 г. заявителят уведоми Комисията за оттеглянето на искането за частичен междинен преглед.
                  
               
                     (8)
                  
                  
                     В съответствие с член 9, параграф 1 от основния регламент при оттегляне на искането процедурите могат да бъдат прекратени, освен когато прекратяването не е в интерес на Съюза.
                  
               
                     (9)
                  
                  
                     При разследването не бяха установени съображения, които да сочат, че прекратяването на разследването в рамките на прегледа не би било в интерес на Съюза.
                  
               
                     (10)
                  
                  
                     Комисията стигна до заключението, че следва да се прекрати частичният междинен преглед, чийто обхват е ограничен до разглеждане на дъмпинга, доколкото Severstal е засегнат от него, като се оставят без изменение действащите мерки.
                  
               3.   РАЗГЛАСЯВАНЕ
         
         
                     (11)
                  
                  
                     Комисията уведоми заинтересованите страни за намерението си да прекрати разследването поради оттегляне на искането и прикани заинтересованите страни да представят коментари. Нито една от тях не възрази срещу прекратяването на процедурата.
                  
               
                     (12)
                  
                  
                     Настоящото решение е в съответствие със становището на Комитета, създаден с член 15, параграф 1 от основния регламент,
                  
               ПРИЕ НАСТОЯЩОТО РЕШЕНИЕ:
         
            Член 1
            Частичният междинен преглед на антидъмпинговото мито, приложимо по отношение на вноса на някои плосковалцовани продукти от желязо, от нелегирани стомани или от други легирани стомани, дори на рулони (включително нарязани на определени дължини продукти и тесни ленти), само горещовалцовани, неплакирани, нито покрити, понастоящем класирани в кодове по КН 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (код по ТАРИК 7225191090), 7225 30 90, ex 7225 40 60 (код по ТАРИК 7225406090), 7225 40 90, ex 7226 19 10 (кодове по ТАРИК 7226191091 и 7226191095), 7226 91 91 и 7226 91 99, с произход от Русия, се прекратява.
         
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
            
         
         
            Съставено в Брюксел на 12 април 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 176, 30.6.2016 г., стр. 21.
         
            (2)  Регламент за изпълнение (ЕС) 2017/1795 на Комисията от 5 октомври 2017 година за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Бразилия, Иран, Русия и Украйна и за приключване на разследването по отношение на вноса на някои горещовалцовани плоски продукти от желязо, от нелегирани стомани или от други легирани стомани с произход от Сърбия (ОВ L 258, 6.10.2017 г., стр. 24).
         
            (3)  ОВ С 18, 18.1.2021 г., стр. 36.